Document ID: 32001L0092

Komisjoni direktiiv 2001/92/EÜ,
30. oktoober 2001,
millega kohandatakse tehnika arenguga nõukogu direktiivi 92/22/EMÜ mootorsõidukite ja nende haagiste turvaklaaside ja klaasmaterjali kohta ja direktiivi 70/156/EMÜ mootorsõidukite ja nende haagiste tüübikinnituse kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 6. veebruari 1970. aasta direktiivi 70/156/EMÜ mootorsõidukite ja nende haagiste tüübikinnitust käsitlevate liikmesriikide õigusaktide ühtlustamise kohta, [1] viimati muudetud Euroopa Parlamendi ja nõukogu direktiiviga 2000/40/EÜ, [2] eriti selle artikli 13 lõiget 2
ning arvestades järgmist:
(1) Nõukogu 31. märtsi 1992. aasta direktiiv 92/22/EMÜ mootorsõidukite ja nende haagiste turvaklaaside ja klaasmaterjali kohta [3] (muudetud Austria, Soome ja Rootsi ühinemisaktiga) on üks mitmest üksikdirektiivist EÜ tüübikinnitusmenetluse kohta, mis kehtestati direktiiviga 70/156/EEC. Sellest tulenevalt kohaldatakse sõidukisüsteemide, osade ja eraldi seadmestike kohta kehtivaid direktiivi 70/156/EMÜ sätteid direktiivi 92/22/EMÜ suhtes.
(2) Ühenduse tüübikinnituse unifitseerimiseks on vaja võtta kasutusele direktiiviga 70/156/EMÜ ettenähtud teatis ning muuta kõnealuse direktiivi VI lisal põhinevat tüübikinnitustunnistust.
(3) Peale selle tuleks menetlusi lihtsustada, et säiliks direktiivi 70/156/EMÜ artikli 9 lõikes 2 ettenähtud valik teatavate üksikdirektiivide ja ÜRO Euroopa Majanduskomisjoni vastavate eeskirjade vahel. Esmajärjekorras tuleks asendada direktiiviga 92/22/EMÜ ettenähtud tehnilised nõuded ÜRO Euroopa Majanduskomisjoni eeskirja nr 43 tehniliste nõuetega.
(4) Seepärast tuleks direktiive 92/22/EMÜ ja 70/156/EMÜ vastavalt muuta.
(5) Käesolevas direktiivis ettenähtud meetmed on kooskõlas direktiiviga 70/156/EMÜ asutatud tehnika arengule kohandamise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 92/22/EMÜ muudetakse järgmiselt.
1. Artikli 1 lõige 1 asendatakse järgmisega:
"1. Liikmesriigid annavad EÜ tüübikinnituse kõigile mootorsõidukite ja nende haagiste turvaklaasidele ja klaasmaterjalile, mis vastavad lisades ettenähtud struktuuri- ja katsetamisnõuetele."
2. Artikli 2 esimene lõik asendatakse järgmisega:
"Kõik osa EÜ tüübikinnitustaotlused esitab tootja või tootja volitatud esindaja liikmesriigis. Liikmesriigid annavad iga nende poolt artikli 1 kohaselt kinnitatud mootorsõidukite ja nende haagiste turvaklaasi ja klaasmaterjali tüübi tootjale või tootja volitatud esindajale II A lisas sätestatud näidisele vastava osa EÜ tüübikinnitusmärgi."
3. Artiklile 4 lisatakse teine lõige:
"Liikmesriikide pädevad asutused teatavad üksteisele direktiivi 70/156/EMÜ artikli 4 lõikes 6 kindlaksmääratud korras igast käesoleva direktiivi kohasest osa tüübikinnituse andmisest, andmisest keeldumisest või tühistamisest."
4. Artikkel 8 asendatakse järgmisega:
"Artikkel 8
Käesolevas direktiivis tähendab "sõiduk" teedel kasutamiseks mõeldud, kerega või kereta, vähemalt neljarattalist mootorsõidukit, mille valmistajakiirus ületab 25 km/h, ja selle haagiseid, välja arvatud rööbastel liikuvad sõidukid, põllumajandus- ja metsatraktorid ning kõik liikurmasinad."
5. Lisasid muudetakse järgmiselt:
a) lisade loetelu ning I ja II lisa asendatakse käesoleva direktiivi lisaga;
b) III lisa liide jäetakse välja.
Artikkel 2
1. Alates 1. juulist 2002 ei tohi liikmesriigid mootorsõidukite ja nende haagiste turvaklaaside ja klaasmaterjaliga seotud põhjustel:
- keelduda sõidukitüübile EÜ tüübikinnituse või siseriikliku tüübikinnituse andmisest või keelduda mootorsõidukite ja nende haagiste turvaklaasidele või klaasmaterjalile osa tüübikinnituse või siseriikliku tüübikinnituse andmisest ega
- keelduda sõidukite registreerimisest, müügist või kasutuselevõtust või keelata mootorsõidukite ja nende haagiste turvaklaaside või klaasmaterjali müüki või kasutuselevõttu,
kui mootorsõidukite ja nende haagiste turvaklaasid või klaasmaterjalid vastavad käesoleva direktiiviga muudetud direktiivi 92/22/EMÜ nõuetele.
2. Alates 1. oktoobrist 2002 liikmesriigid:
- ei anna EÜ tüübikinnitust ning
- võivad keelduda siseriikliku tüübikinnituse andmisest
mis tahes sõidukitüübile mootorsõidukite ja nende haagiste turvaklaaside ja klaasmaterjali mis tahes tüübiga seotud põhjustel, kui käesoleva direktiiviga muudetud direktiivi 92/22/EMÜ nõuded ei ole täidetud.
3. Alates 1. juulist 2003 rakendatakse direktiivi 70/156/EMÜ artikli 7 lõike 2 kohaldamisel käesoleva direktiiviga muudetud direktiivi 92/22/EMÜ turvaklaaside kui osadega seotud nõudeid.
4. Olenemata lõikest 3 võivad liikmesriigid jätkata EÜ tüübikinnituse andmist ja lubada varuosadena müüa ja kasutusele võtta mootorsõidukite ja nende haagiste turvaklaase ja klaasmaterjali, mis vastavad direktiivi 92/22/EMÜ enne käesoleva direktiivi jõustumist kehtinud versiooni sätetele, kui mootorsõidukite ja nende haagiste turvaklaasid ja klaasmaterjal:
- on mõeldud paigaldamiseks juba kasutuselolevatele sõidukitele ja
- need vastavad sõidukite esmakordsel registreerimisel kohaldatud direktiivi nõuetele.
Artikkel 3
Direktiivi 70/156/EMÜ I lisale lisatakse järgmine punkt 9.5.1.5:
"9.5.1.5. Tuuleklaasi lisaseadmed ja nende paigaldamise asukoht ning elektriliste/elektrooniliste osade lühikirjeldus."
Artikkel 4
1. Liikmesriigid jõustavad käesoleva direktiivi täitmiseks vajalikud õigus- ka haldusnormid hiljemalt 30. juunil 2002. Liikmesriigid teatavad sellest viivitamata komisjonile.
Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Viitamise vormi kehtestavad liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud põhiliste siseriiklike õigusnormide teksti.
Artikkel 5
Käesolev direktiiv jõustub 20. päeval pärast selle avaldamist Euroopa Ühenduste Teatajas.
Artikkel 6
Käesolev direktiiv on adresseeritud liikmesriikidele.
Brüssel, 30. oktoober 2001

Labels: 7
8
1